Infoboks

Et massivt flertal i 2. division er overvejende positive over den nye struktur i 2. division, men lige så mange ønsker justeringer til næste sæson. Det afslører bold.dks rundspørge.

Fra denne sæson er strukturen i 2. division ændret fra de to klassiske 16 holds puljer, som blev benyttet i de forgående sæsoner. Idéen var at skabe mere spænding og få færre 'ligegyldige' kampe.

Og den mission er lykkedes, hvis man bedømmer ud fra de holdninger som bold.dk har indhentet fra de 24 klubber i de seneste uger. Et massivt flertal af de repræsentanter – trænere eller sportschefer – som bold.dk har snakket med er således overvejende positive efter første halvsæson med den nye struktur.

- Grundlæggende har det været en fremragende struktur. Den har medført langt mere kvalitet i kampene, siger Brabrands cheftræner Tom Søjberg nærmest samstemmende med et stort flertal af de adspurgte.

- Det har været sindssygt positivt, og det har været frisk, at der skete noget nyt. Initiativet fortjener ros, og jeg glæder mig rigtig meget til foråret, hvor vi skal møde otte nye hold, supplerer Dalum-træner Kristoffer Johannsen med et andet meget populært argument.

Et lige så massivt flertal af de adspurgte har dog tilføjet et 'men' og erklæret sig som tilhænger af at justere lidt på strukturen. Og det altdominerende argument har været, at man vil undgå situationer som den i pulje 1, hvor Hvidovre i sidste spillerunde havde mere ud af ikke at vinde mod Brønshøj end ud af at vinde - kampen endte 0-0.

- Det var været en meget sjov oplevelse med den nye struktur, men det var en meget uheldig situation i vores pulje, og det er man nødt til at ændre på, siger AB-træner Per Frandsen.

- Der er kommet flere intense kampe, og det er godt, men den situation, der opstod i pulje 1, må simpelthen ikke ske. Jeg ved godt, at Divisionsforeningen siger, at situationen måske kun sker maksimalt én gang om året, men det er ikke godt nok. Det skal være nul, siger Aarhus Fremad-træner Claus Christiansen.

Udover at fjerne muligheden for at få mere ud af ikke at vinde end at vinde, peger en gruppe af de adspurgte også på, at de point holdene tager med sig til foråret skal afspejle placeringerne i de enkelte puljer: Altså at nummer et skal tage flere point med end nummer to og så videre.

De fleste adspurgte i bold.dks rundspørge vil ikke melde sig som entydig tilhænger af det ene eller andet løsningsforslag, men fire forslåede modeller eller tæt beslægtede varianter heraf er især blevet bragt på banen:

1) Holdene tager alle sine indsamlede point fra efteråret med til foråret.

2) Holdene tager halvdelen af alle sine indsamlede point i efteråret med til foråret.

3) Som nu tager holdene pointene med fra kampene mod de modstandere, som kommer med i samme slutspil til foråret, men derudover også et antal placeringspoint – eksempelvis: Nummer 1, 2, 3 og 4 tager henholdsvis 3,2,1,0 ekstra med til oprykningsspillet og nummer 5,6,7 og 8 tager henholdsvis 3,2,1 og 0 point ekstra med.

4 ) Holdene tager ingen af sine indsamlede point i efteråret med, men får i stedet et antal placeringspoint til op- og nedrykningsspillet. Eksempelvis: Nummer 1,2,3 og 4 tager henholdsvis 5,3,1 og 0 point med til foråret. Nummer 5,6,7 og 8 tager henholdsvis 5,3,1 og 0 point med til foråret.

Udover de nævnte indvendinger mod pointsystemet har enkelte af de adspurgte også andre forslag til justeringer. Eksempelvis i forhold til overførte karantæner og karantænepoint generelt.

Nogle klubber har udarbejdet konkrete forslag til justeringer, som de vil præsentere hinanden og Divisionsforeningen for på et møde mellem Divisionsforeningen og 2. divisionsklubberne i denne måned, og Divisionsforeningen har over for bold.dk tidligere slået fast, at eventuelle justeringer kan træde i kraft allerede fra næste sæson.

mikael@bold.dk